|  |  |  |
| --- | --- | --- |
|  | **Indijos–Lietuvos santykiai** |  |
| Lietuva (oranžinė) ir Indija (žalia) pasaulio žemėlapyje |
|  **Pagrindinės datos:** |
|  • Diplomatinių santykių užmezgimas: 1992 m. vasario 25 d. |
|  **Prekybos apimtys (2021):** |
|  • Lietuva → Indija: 80,88 mln. eur. |
|  • Indija → Lietuva: 90,65 mln. eur. |
|

**Indijos ir Lietuvos santykiai** – dvišaliai tarptautiniai santykiai tarp Indijos ir Lietuvos. Tarptautiniai santykiai tarp šalių oficialiai užmegzti 1992 m. Lietuvai tapus nepriklausoma ir Indijai pripažinus Lietuvos nepriklausomybę 1991 m. rugsėjo 5 dieną. Tuo tarpu neoficialūs santykiai tarp Indijos ir Lietuvos siekia dar XVI a.

Lietuvos ambasadorius Indijai reziduoja Naujajame Delyje, kur nuo 2008 m. veikia Lietuvos Respublikos ambasada Indijoje, tuo tarpu Vilniuje nuo 2023 m. įsikūrusi Indijos ambasada, kurioje reziduoja Indijos ambasadorius Lietuvai. Vilniuje taip pat veikia Indijos garbės konsulatas, o Lietuvos garbės konsulatai įsikūrę Kalkutoje, Bangalore, Mumbajuje.

2023 m. pradžioje Lietuvoje gyveno 1454 Indijos piliečiai. Neoficialiais duomenimis, Indijoje 2022 m. gyveno apie 50 Lietuvos piliečių.

Abi šalys yra Jungtinių Tautų, asocijuotos CERN ir kitų tarptautinių organizacijų narės.

Seime veikia Tarpparlamentinių ryšių su Indijos Respublika grupė (dabartinis pirmininkas – TS-LKD narys Mykolas Majauskas).

Santykių istorija iki 1992 m.
-----------------------------

Rusnėje pastatytas paminklas Mahatmai Gandžiui ir jo bendražygiui Hermanui Kalenbachui
Pirmasis Indijos kontaktas su Lietuva vyko per lietuvius misionierius, kurie vyko į šią šalį XVI a. Vienas žymiausių tokių misionierių – jėzuitas Andrius Rudamina, taip pat laikomas pirmuoju Indiją aplankiusių lietuvių. Senojoje Goa jam atidengtas paminklas. 1892–1916 m. apaštalinio delegato pareigas Indijoje ėjo iš Veliuonos dvaro kilęs kun. Vladislovas Mykolas Zaleskis, be sielovados reikalų domėjosi vietine flora ir surinko 35 tūkst. regiono augalų pavyzdžių kolekciją. Be to šalyje misionieriumi darbavosi katalikų kunigas Jonas Svirnelis (1913–1973), anuo meto Rytų Indijoje (dabar Bangladešas) misijinę veiklą vystė evangelikų liuteronų kunigai lietuvininkai Kardelis Rėnius (1791–1838) ir Dovydas Didlaukis (1836–1897).

Lietuvių susidomėjimas Indija išaugo XIX a. kai pastebėtas panašumas tarp lietuvių ir sanskrito kalbų. Dar 1855 m. trumpą lietuvių-sanskrito kalbų žodynėlį išleido kalbininkas Jonas Juška. Tarpukariu Indijoje lankėsi ir įspūdžius aprašė Antanas Poška, studijavęs sanskritą Indijos universitetuose, ir Matas Šalčius. Filosofas Vydūnas, dar vadinamas lietuvių Gandžiu, domėjosi Indijos filosofija ir sukūrė vedantos įtakotą filosofinę sistemą, pirmasis iš sanskrito į lietuvių išvertė Bhagavadgytą. Vydūnas įžvelgė panašumų tarp induizmo ir senovės baltų tikėjimo.

Rusnėje gimęs ir Pietų Afrikos Respublikoje gyvenęs architektas Hermanas Kalenbachas buvo artimas Mahatmos Gandžio bičiulis. Jie 1904 m. susipažino Pietų Afrikoje ir kurį laiką gyveno tame pačiame name. 1910 m. Kalenbachas padovanojo Gandžiui 4 km² žemės plotą netoli Johanesburgo, šioje teritorijoje Gandis įkūrė Tolstojaus ūkį.

1933-1934 m. misionieriumi Indijoje dirbo Antanas Sabaliauskas.

Santykių istorija po 1992 m
---------------------------

Indijos mokesčių įstaigos vadovas Shri Prakash Chandra ir Lietuvos ambasadorius Petras Šimeliūnas pasirašo *Pajamų bei kapitalo dvigubo apmokestinimo išvengimo ir mokesčių slėpimo prevencijos sutartį*. (Naujasis Delis, 2011 m. liepos 26 d.)
Indija Lietuvos nepriklausomybę pripažino 1991 m. rugsėjo 9 d. o diplomatiniai santykiai buvo užmegzti 1992 m. vasario 25 dieną. Jagannath Doddamani buvo pirmasis Indijos ambasadorius Lietuvai (rezidavo Varšuvoje). Tuo tarpu pirmasis ambasadorius Indijai buvo Petras Šimeliūnas. 1995 m. rugsėjį Indijoje lankėsi tuometis ministras pirmininkas Adolfas Šleževičius, o Prezidentas Valdas Adamkus lankėsi 2001 m. vasario mėnesį.

Indijos ambasada Varšuvoje yra akredituota ir Lietuvai. Tuo tarpu Lietuva Naujajame Delyje yra atidariusi ambasadą nuo 2008 m. 2005 m. Indijos užsienio reikalų ministras K. Natvaras Singhas buvo pareiškęs, kad jo šalis atidarys ambasadą Lietuvoje. 2014 m. Lietuvos užsienio reikalų ministras Linas Antanas Linkevičius primygtinai kvietė Indiją atidaryti ambasadą Vilniuje, tačiau Indija lieka neatidariusi ambasados. 2015 m. vasario 6 d. Indija atidarė garbės konsulatą Vilniuje.

2015 m. spalį Indija ir Lietuva pasirašė dvišalę sutartį dėl bendradarbiavimo žemdirbystėje. 2015 m. spalio 2 dieną, Gandžio 146-ųjų gimimo metinių proga, Lietuvos premjeras Algirdas Butkevičius ir Indijos žemės ūkio ministras Mohanbhajus Kundarija atidengė paminklą Rusnėje Kalenbachui ir Gandžiui. 2020 m. Gandžiui atidengtas biustas Kauno Draugystės parke.

Iki 2021 m. pasirašytos aštuonios dvišalės sutartys – dėl prekybinio ir ekonominio bendradarbiavimo, oro susisiekimo, dėl ekonominio ir techninio bendradarbiavimo, dėl bendradarbiavimo kultūros, mokslo ir švietimo srityse, dėl investicijų skatinimo ir apsaugos, dėl pajamų bei kapitalo dvigubo apmokestinimo išvengimo ir mokesčių slėpimo prevencijos, dėl vizų režimo panaikinimo diplomatinių pasų turėtojams bei dėl ekstradicijos.

2022 m. Indijoje lankėsi Lietuvos užsienio reikalų ministras Gabrielius Landsbergis. Vizito metu susitiko su Indijos premjeru ir užsienio reikalų ministru, sutarta Vilniuje atidaryti Indijos ambasadą. Planas realizuotas 2023 m. kovo 31 d.

Švietimo, mokslo, technologiniai ir kultūriniai mainai
------------------------------------------------------

Lietuvos aukštosiose mokyklose studijuoja nemažai indų studentų, jie sudaro vieną didžiausių tautinių grupių tarp užsienio studentų.

Sovietinės okupacijos metais, ypač XX a. devintajame dešimtmetyje, Lietuvoje buvo pradėjęs populiarėti Indijos kinas.

Orientalistika, ypač indologija, tarpukariu Lietuvoje garsėjo Vytauto Didžiojo Universitetas, buvo studijojamas sanskritas (dėstė Ričardas Mironas). Sovietmečiu Lietuvos universitetuose indologijos studijoms sąlygų nebuvo.

Atkūrus nepriklausomybę įkurtas indologijos centras Vilniaus universitete (orientalistikos centras įkurtas 1993 m.) Žymiausi Lietuvos sanskritologai – Vytis Vidūnas, Audrius Beinorius. Lietuvoje populiarėja ajurveda, vedos, joga, veikia nedidelė, bet aktyvi Tarptautinė Krišnos sąmonės bendrija.

Ekonominis bendradarbiavimas
----------------------------

Vyrauja importas iš Indijos, kuris 2020-2021 m. išaugo net 69,4% ir siekė 90,65 mln. eurų. Tuo tarpu importas augo ne taip žymiai ir siekė 80,88 mln. eurų. Daugiausiai importuojama tekstilės dirbinių (10%), dirbinių iš geležies ar plieno (10%), mašinų ir mechaninių įrenginių, įvairių chemijos produktų (7%), dirbinių iš akmens, gipso, cemento (5%).

Investavimas vyksta gan vangiai – nėra duomenų apie tiesiogines Lietuvos investicijas Indijoje, tuo tarpu Indijos investuotojų finansiniai įsipareigojimai įmonei viršija įmonės finansinius reikalavimus investuotojui. Vilniuje veikia Indijos–Baltijos prekybos rūmai.

Lietuvos ambasadorius Julius Pranevičius (pirmas iš dešinės) įteikia skiriamuosius raštus Indijos Prezidentui Ram Nath Kovind (Naujasis Delis, 2018 m. rugsėjo 20 d.)

Pilietiniai mainai
------------------

| Metai | 2016 | 2020 | 2021 | 2022 | 2023 |
| --- | --- | --- | --- | --- | --- |
| Indijos piliečių skaičius Lietuvoje | 358 | 949 | 1057 | 1118 | 1454 |
|

| Metai | 2013 | 2020 | 2021 | 2022 |
| --- | --- | --- | --- | --- |
| Lietuvos piliečių skaičius Indijoje | 20 | 60 | 50 | 50 |

1. ↑  neoficialūs duomenys
2. ↑  neoficialūs duomenys
3. ↑  neoficialūs duomenys

Pasiuntinių ir ambasadorių sąrašas
----------------------------------

### Pasiuntiniai Lietuvai

*Sąrašas yra nepilnas*

* 1992–1994 m. – Džaganathas Dodamanis, pirmasis Indijos ambasadorius Lietuvai, rezidavo Varšuvoje)
* 2010–2014 m. – Deepako Vohra, šeštasis (rezidavo Varšuvoje)
* 2015–2018 m. - Adžajus Bisarija, devintasis (rezidavo Varšuvoje)
* 2018–2021 m. – Cevangas Namgialas, dešimtasis (rezidavo Varšuvoje)
* 2022–2023 m. – Nagma Mohamed Mallick, vienuoliktoji (reziduoja Varšuvoje)
* nuo 2023 m. rugsėjo 12 d. – Devesh Uttam, dvyliktasis; pirmasis Indijos ambasadorius Lietuvai, reziduojantis Vilniuje

### Pasiuntiniai Indijai

* 2008–2010 m. – Albertas Algirdas Dambrauskas, ministras patarėjas
* 2010–2012 m. – Petras Šimeliūnas
* 2013–2018 m. – Laimonas Talat-Kelpša
* 2018–2022 m. – Julius Pranevičius
* nuo 2022 m. lapkričio 14 d. – Diana Mickevičienė

Šaltiniai
---------

1. ↑  Indija, Dvišalė prekyba (2021) Archyvuota kopija 2021-08-20 iš Wayback Machine projekto. LR Užsienio reikalų ministerija
2. ↑  Užsienio reikalų ministras su Indijos ambasadoriumi aptarė bendradarbiavimo perspektyvas, LRT.lt, 2023.10.17
3. 1 2  Vilniuje atidaryta Indijos ambasada LRT, 2023-03-31
4. ↑  Garbės konsulai Indijoje, Lietuvos Respublikos ambasada Indijos Respublikoje
5. 1 2  Migracijos metraštis 2022
6. 1 2 3  Migracijos metraštis 2021 Archyvuota kopija 2022-07-05 iš Wayback Machine projekto. Migracijos departamentas prie VRM
7. ↑  Tarpparlamentinių ryšių su Indijos Respublika grupė
8. ↑  Senojoje Goa atidengtas paminklas A. Rudaminai – pirmajam lietuviui, išsilaipinusiam Indijoje Archyvuota kopija 2021-08-20 iš Wayback Machine projekto.
9. ↑  Marija Trasauskienė. *Lietuvis misionierius Indijoje* // XXI amžius, Nr.43 (1344)
10. ↑  Misionierius Dovydas Didlaukis // Voruta, 2012-11-06
11. ↑  Misionierius Dovydas Didlaukis // Voruta, 2012-11-06
12. ↑  URM. Indija Archyvuota kopija 2021-08-20 iš Wayback Machine projekto.
13. ↑  Lithuania sees huge rise in Indian students – Times of India (indiatimes.com)
14. ↑  Indijos kinas Lietuvoje (URM) Archyvuota kopija 2021-08-20 iš Wayback Machine projekto.
15. ↑  Dvišaliai ekonominiai ryšiai su užsienio šalimis. Indija. Lietuvos Respublikos užsienio reikalų ministerija (urm.lt) Archyvuota kopija 2021-08-20 iš Wayback Machine projekto.
16. ↑  Indijos–Baltijos prekybos rūmai (en, lt) Archyvuota kopija 2021-10-31 iš Wayback Machine projekto.
17. 1 2  Migracijos metraštis 2015 Archyvuota kopija 2022-07-05 iš Wayback Machine projekto. Migracijos departamentas prie VRM
18. 1 2  Migracijos metraštis 2019 Archyvuota kopija 2022-09-20 iš Wayback Machine projekto. Migracijos departamentas prie VRM
19. 1 2  Migracijos metraštis 2020 Archyvuota kopija 2021-11-21 iš Wayback Machine projekto. Migracijos departamentas prie VRM
20. ↑  Prezidentas priėmė Latvijos, Indijos ir Danijos ambasadorių skiriamuosius raštus, LR Prezidentūra, 2023-09-12
21. ↑  (URM inf.)[neveikianti nuoroda]
22. ↑  Ambasadorė, Lietuvos Respublikos ambasada Indijos Respublikoje


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RLietuva Lietuvos užsienio politika |
| --- |
|  |
| Afrika | 
Alžyras – Angola – Bisau Gvinėja – Beninas – Botsvana – Burkina Fasas – Burundis – CAR – Čadas – Dramblio Kaulo Krantas – Džibutis – Egiptas – Eritrėja – Esvatinis – Etiopija – Gabonas – Gambija – Gana – Gvinėja – Jordanija – Kamerūnas – Kenija – Komorai – *Kongo DR* – Kongas – Lesotas – Libanas – Liberija – Libija – Madagaskaras – Malavis – Malis – Marokas – Mauricijus – Mauritanija – Mozambikas – Namibija – Nigerija – Nigeris – PAR – *Pietų Sudanas* – *Pusiaujo Gvinėja* – Ruanda – San Tomė ir Prinsipė – Seišeliai – Senegalas – Siera Leone – Somalis – Sudanas – Tanzanija – Togas – Tunisas – Uganda – Zambija – Zimbabvė – Žaliasis Kyšulys | Lietuvos herbas |
|  |
| Amerika | 
Antigva ir Barbuda – Argentina – Bahamų Sandrauga – Barbadosas – Belizas – Bolivija – Brazilija – Čilė – Dominikos Respublika – Dominikos Sandrauga – Ekvadoras – Gajana – Grenada – Gvatemala – Haitis – Hondūras – Jamaika – JAV – Kanada – Kolumbija – Kosta Rika – Kuba – Meksika – Nikaragva – Panama – Paragvajus – Peru – Salvadoras – Sent Kitsas ir Nevis – Sent Lusija – Sent Vinsentas ir Grenadinai – Surinamas – Trinidadas ir Tobagas – Urugvajus – Venesuela |
|  |
| Azija | 
Afganistanas – Bahreinas – Bangladešas – Brunėjus – *Butanas* – Filipinai – Indija – Indonezija – Irakas – Iranas – Izraelis – Jemenas – Japonija – JAE – Kambodža – Kataras – Kazachstanas – Kinija (Honkongas, Makao) – Kirgizija – Kuveitas – Laosas – Malaizija – Maldyvai – Mianmaras – Mongolija – Nepalas – Omanas – Pakistanas – *Palestina* – Pietų Korėja – Rytų Timoras – Saudo Arabija – Singapūras – Sirija – Šiaurės Korėja – Šri Lanka – Tadžikistanas – Tailandas – Taivanas – Turkija – Turkmėnistanas – Uzbekistanas – Vietnamas |
|  |
| Europa | 
Airija – Albanija – Andora – Armėnija – Austrija – Azerbaidžanas – Baltarusija – Belgija – Bosnija ir Hercegovina – Bulgarija – Čekija – Danija (*Farerų Salos* - *Grenlandija*) – Estija – Graikija – Islandija – Ispanija – Italija – Jungtinė Karalystė (*Gibraltaras*) – Juodkalnija – Kipras – Kosovas – Kroatija – Latvija – Lenkija – Malta – Lichtenšteinas – Liuksemburgas – Moldova – Monakas – Nyderlandai – Norvegija – Prancūzija – Portugalija – Rumunija – Rusija – Sakartvelas - San Marinas – Serbija – Slovakija – Slovėnija – Suomija – Šiaurės Makedonija – Švedija – Šveicarija – Ukraina – Vatikanas – Vengrija – Vokietija |
|  |
| Okeanija | 
Australija – Fidžis – Kiribatis – Mikronezijos FV – Maršalo Salos – Naujoji Zelandija – Nauru – Palau – *Papua Naujoji Gvinėja* – Saliamono Salos – Samoa – *Tonga* – Tuvalu – Vanuatu |
|  |
| Tarptautinės sąjungos | 
Europos Sąjunga – Lietuvos ir NATO santykiai |
|  |
| Kita | 
Maltos ordinas |
|  |
| Istorinės šalys | 
Čečėnija – Čekoslovakija – Jugoslavija – Latvija ir Estija (1918–1940 m.) – Tarybų Sąjunga - *Tibetas* |
|  |
| Diplomatinės misijos | 
* Lietuvos užsienyje / Lietuvoje
 |
|  |
| Lietuvos užsienio reikalų ministerija |

 |